Julius Malema verskyn in hofMalema tydens Maandag se hofverskyning. Foto: EFF/Twitter Julius Malema, leier van die EFF, het Maandagoggend in die Bloemfontein-landdroshof verskyn. Streng veiligheidsmaatreëls het by die hof gegeld en verskeie strate om die hof is afgesper. EFF-lede het buite die hof byeengekom, nadat hulle ŉ nagwaak by die Batho-gemeenskapsaal gehou het. Malema het vlugtig in die hof verskyn voordat sy saak tot 5 Junie 2017 uitgestel is. Die saak is uitgestel, aangesien Malema tydens sy vorige hofverskyning, op 7 November in die Newcastle-landdroshof, aangedui het hy wil die Wet op Oproerige Byeenkomste as ongrondwetlik laat verklaar, aangesien hy meen dit is ŉ apartheidswet. Tydens sy vorige hofverskyning het Malema te kenne gegee hy gaan ŉ aansoek in die hooggeregshof bring om die wet ongrondwetlik te laat verklaar. Landdros Ian Colditz het die aansoek toegestaan en gesê indien Malema se aansoek nie teen 7 Desember gebring is nie, moet hy weer in die hof verskyn. Malema se ondersteuners buite die hof. Foto: ANA Indien hy voor dan bewys lewer dat die aansoek wel gebring is, moet Malema eers weer op 5 Mei 2017 in die hof verskyn. ŉ Dagvaarding is verlede maand by die EFF se hoofkantoor in Braamfontein, Johannesburg, op Malema beteken. Hy is versoek om in die hof te verskyn op aanklagte wat verband hou met sy aanmoediging van EFF-ondersteuners om grond te beset. Malema het op 16 Desember 2014 tydens ŉ EFF-verkiesingskonferensie in Bloemfontein vir die eerste keer sy ondersteuners aangemoedig om onbeboude grond te beset. Hy is by hierdie selfde konferensie tot EFF-president verkies.